CELEX: 62020TN0428
Language: mt
Date: 2020-07-08 00:00:00
Title: Kawża T-428/20: Rikors ippreżentat fit-8 ta’ Lulju 2020 – Deutsche Hypothekenbank vs SRB

24.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 279/58
            
         
      Rikors ippreżentat fit-8 ta’ Lulju 2020 – Deutsche Hypothekenbank vs SRB
      (Kawża T-428/20)
      (2020/C 279/73)
      Lingwa tal-kawża: il-Ġermaniż
      
         Partijiet
      
      
         Rikorrenti: Deutsche Hypothekenbank AG (Hannover, il-Ġermanja) (rappreżentanti: D. Flore u J. Seitz, avukati)
      
         Konvenut: Il-Bord Uniku ta’ Riżoluzzjoni (SRB)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenut tal-15 ta’ April 2020 (SRB/ES/2020/24), inklużi l-annessi tagħha, dwar il-kalkolu tal-kontribuzzjonijiet ex ante dovuti għas-sena 2020 lill-Fond Uniku ta’ Riżoluzzjoni kif ukoll id-dettalji tal-kalkolu, sa fejn dawn jikkonċernaw lir-rikorrenti;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Ir-rikors huwa bbażat fuq il-motivi segwenti:
      
                  1.
               
               
                  L-ewwel motiv: ksur tad-dritt għal smigħ xieraq
                  
                              —
                           
                           
                              Il-konvenut naqas milli jisma’ lir-rikorrenti qabel l-adozzjoni tad-deċiżjoni kkontestata u b’hekk kiser l-Artikolu 41(1) u (2)(a) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
                           
                        
            
                  2.
               
               
                  It-tieni motiv: ksur tar-regoli proċedurali
                  
                              —
                           
                           
                              Id-deċiżjoni kkontestata ġiet adottata bi ksur tar-rekwiżiti proċedurali ġenerali li joħorġu mill-Artikolu 41 tal-Karta, mill-Artikolu 298 TFUE, mill-prinċipji ġenerali tad-dritt u mir-regoli proċedurali tal-konvenut.
                           
                        
            
                  3.
               
               
                  It-tielet motiv: motivazzjoni insuffiċjenti tad-deċiżjoni kkontestata
                  
                              —
                           
                           
                              Id-deċiżjoni kkontestata ma hijiex motivata b’mod suffiċjenti; b’mod partikolari, la hemm motivazzjoni li tindirizza l-każ partikolari inkwistjoni u lanqas ma hemm espożizzjoni tal-kunsiderazzjonijiet ewlenin fil-kuntest tal-proporzjonalità u tas-setgħa diskrezzjonali.
                           
                        
                              —
                           
                           
                              Barra minn hekk, ma huwiex possibbli li jinftiehem kif sar il-kalkolu tal-kontribuzzjoni annwali.
                           
                        
            
                  4.
               
               
                  Ir-raba’ motiv: ksur tad-dritt fundamentali għal protezzjoni ġudizzjarja effettiva (Artikolu 47(1) tal-Karta) minħabba li d-deċiżjoni kkontestata ma tistax tkun is-suġġett ta’ stħarriġ
                  
                              —
                           
                           
                              Minħabba l-motivazzjoni insuffiċjenti tad-deċiżjoni kkontestata, huwa ferm iktar diffiċli għar-rikorrenti li tikseb stħarriġ ġudizzjarju tagħha.
                           
                        
                              —
                           
                           
                              B’dan il-mod, il-konvenut jikser b’mod partikolari l-prinċipju ta’ proċedura kontradittorja li jipprovdi li l-parteċipanti fil-proċedura għandhom ikunu jistgħu jiddiskutu b’mod kontradittorju kemm il-fatti kif ukoll l-aspetti legali li jkunu deċiżivi għall-eżitu tal-proċedura.
                           
                        
            
                  5.
               
               
                  Il-ħames motiv: l-applikazzjoni tal-indikatur IPS (Institutional Protection Scheme) tar-Regolament ta’ Delega tal-Kummissjoni (UE) 2015/63 (1) tikkostitwixxi ksur tad-dritt f’livell superjuri fil-ġerarkija tan-normi
                  
                              —
                           
                           
                              Fil-kuntest tal-adozzjoni tar-Regolament ta’ Delega 2015/63 bħala att iddelegat fis-sens tal-Artikolu 290 TFUE, il-Kummissjoni ma għandha ebda marġni diskrezzjonali, u dan jimplika stħarriġ ġudizzjarju limitat. Dan jgħodd ukoll għall-applikazzjoni tar-Regolament ta’ Delega 2015/63 min-naħa tal-konvenut.
                           
                        
                              —
                           
                           
                              Fil-kuntest tal-applikazzjoni tal-indikatur IPS, is-sinjifikat tal-fatt li r-rikorrenti kienet imsieħba f’sistema ta’ protezzjoni istituzzjonali għal gruppi finanzjarji ta’ tfaddil kien magħruf.
                           
                        
                              —
                           
                           
                              Skont it-tieni sentenza tal-Artikolu 6(5) tar-Regolament ta’ Delega 2015/63 il-konvenut kien imissu ħa inkunsiderazzjoni l-probabbiltà baxxa ta’ riżoluzzjoni tal-istituzzjoni inkwistjoni u, għalhekk, tal-użu tal-fondi ta’ riżoluzzjoni, u kien imissu osserva l-prinċipju ta’ proporzjonalità.
                           
                        
            
                  6.
               
               
                  Is-sitt motiv: it-teħid inkunsiderazzjoni tal-pożizzjoni ta’ riskju dderivat globali fil-kuntest tal-indikatur tar-riskju “attivitajiet ta’ negozjar u skoperturi barra l-karta bilanċjali, derivattivi, kumplessità u riżolvibbiltà”, jikkostitwixxi ksur tad-dritt f’livell superjuri fil-ġerarkija tan-normi
                  
                              —
                           
                           
                              Inkonformità mar-rekwiżit ta’ orjentament fuq il-bażi tal-profil ta’ riskju li jieħu inkunsiderazzjoni l-pożizzjoni ta’ riskju ta’ derivattivi b’mod ġenerali, fil-kuntest tal-punt (a) tal-ewwel sentenza tal-Artikolu 6(5) u tal-punt (a) tal-ewwel sentenza tal-Artikolu 7(4) tar-Regolament ta’ Delega 2015/63, il-konvenut kien imissu ħa inkunsiderazzjoni, fil-każ tar-rikorrenti, id-derivattivi kollha attribwiti lill-portafoll li ma huwiex innegozjat u li huma intiżi esklużivament għal finijiet ta’ hedging.
                           
                        
            
                  7.
               
               
                  Is-seba’ motiv: l-applikazzjoni tal-multiplikatur ta’ aġġustament fuq il-bażi tal-profil ta’ riskju tikkostitwixxi ksur tad-dritt f’livell superjuri fil-ġerarkija tan-normi
                  
                              —
                           
                           
                              Fil-kuntest tad-determinazzjoni tal-multiplikatur ta’ aġġustament fuq il-bażi tal-profil ta’ riskju, il-konvenut kien imissu ħa inkunsiderazzjoni l-fatt li l-mudell tan-negozju tar-rikorrenti huwa intiż li jevita r-riskji sa fejn hija bank li tinnegozja f’obbligi (“Pfandbrief”) kif ukoll il-probabbiltà baxxa ta’ falliment tagħha, inkonformità mar-rekwiżit ta’ orjentament fuq il-bażi tal-profil ta’ riskju u mal-libertà fundamentali ta’ intrapriża previst fl-Artikolu 16 tal-Karta.
                           
                        
            
                  8.
               
               
                  It-tmien motiv (sussidjarju): it-tieni sentenza tal-Artikolu 7(4) tar-Regolament ta’ Delega 2015/63 tikkostitwixxi ksur tad-dritt f’livell superjuri fil-ġerarkija tan-normi
                  
                              —
                           
                           
                              Sa fejn tipprevedi relativizzazzjoni tal-indikatur tal-IPS, it-tieni sentenza tal-Artikolu 7(4) tar-Regolament ta’ Delega 2015/63 tikkostitwixxi ksur tal-prinċipju ġenerali ta’ ugwaljanza fis-sens tal-Artikolu 20 tal-Karta u tal-prinċipju ta’ proporzjonalità sa fejn istituzzjonijiet li jagħmlu parti mill-istess protezzjoni istituzzjonali u li għalhekk huma suġġetti għall-istess probabbiltà ta’ falliment, jistgħu jiġu ttrattati b’mod differenti.
                           
                        
            
                  9.
               
               
                  Id-disa’ motiv: id-definizzjoni ta’ “depożiti interbankarji” fil-Pass 1 tal-Anness I tar-Regolament ta’ Delega 2015/63 tikkostitwixxi ksur tad-dritt f’livell superjuri fil-ġerarkija tan-normi
                  
                              —
                           
                           
                              Id-definizzjoni ta’ “depożiti interbankarji” prevista fil-Pass 1 tal-Anness I tar-Regolament ta’ Delega 2015/63 hija illegali sa fejn tinkludi wkoll titoli li ma jimplikaw ebda riskju bħalma huma obbligi rreġistrati fuq isem partikolari, b’tali mod li tkabbar ir-riskju fil-kuntest tal-kalkolu tal-indikatur tar-riskju “krediti u depożiti interbankarji”.
                           
                        
            
                  10.
               
               
                  L-għaxar motiv: il-klassifikazzjoni tal-klassijiet prevista fil-Pass 2 tal-Anness I tar-Regolament ta’ Delega 2015/63 tikkostitwixxi ksur tad-dritt f’livell superjuri fil-ġerarkija tan-normi
                  
                              —
                           
                           
                              Il-klassifikazzjoni tal-klassijiet prevista fil-Pass 2 tal-Anness I tar-Regolament 2015/63 hija illegali sa fejn in-numru żgħir ta’ klassijiet u n-numru identiku ta’ istituzzjonijiet f’kull klassi ma jippermettux li l-profil tar-riskju tal-istituzzjoni individwali, bħalma hija r-rikorrenti, jittieħed inkunsiderazzjoni b’mod suffiċjentement iddifferenzjat.
                           
                        
            
         (1)  Regolament ta’ Delega tal-Kummissjoni (UE) 2015/63 tal-21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).